PONEDJELJAK, 11. 05. 2020.

9. radni tjedan nastave na daljinu.

Poslijepodnevni turnus, a redari bi trebali biti Petar i Lana.

Najavljujem malu promjenu rasporeda. Zbog prilagodbe nastavi na HRT 3 četvrtkom je SAT RAZREDNIKA umjesto MATEMATIKE. Matematika je ponedjeljkom umjesto sata razrednika. Glazbeni je utorkom, a likovni petkom.

***Hrvatski jezik***

U petak sam vam zadao da čitate knjigu Sanje Pilić: „Nemam vremena“. Nadam se da ste vi imali vremena da je započnete čitati. Danas stižu zadaci. Dajem vam rok od 8 dana za pisanje. Znači do ponedjeljka 18. svibnja trebate napisati lektiru prema ovim uputama:

Upute za vođenje lektire „Nemam vremena“

- naslov knjige

- ime pisca

- bilješke o piscu (napisati nekoliko važnijih informacija o autorici, Sanji Pilić: NPR: gdje je rođena, gdje živi, koje knjige je napisala …)

- odabrati četiri priče po želji i za svaku od njih napisati naslov, temu i u nekoliko rečenica prepričati odabrane priče

- ilustrirati po želji

***Matematika***

Crtanje usporednih i okomitih pravaca

Današnji sat služi za uvježbavanje crtanja usporednih i okomitih pravaca. Zadaci za vježbu se nalaze u radnoj bilježnici na stranama 122 i 123. Ako je nezgodno crtati po knjizi neka se crta bilježnici ili na listu papira. Pritom samo napisati broj zadatka. Ja crteže ne mogu provjeravati jer su na ekranu računala. Veća greška se vidi, ali Vi ste ti koji bi trebali provjeriti točnost i preciznost.

***Priroda i društvo*** / ***Tjelesna i zdravstvena kultura***

Prošli sat ste čitali i poslije pisali o pravilnim životnim navikama. Skoro svi su opisali svoje navike ( SUPER SU – samo ih se pridržavajte i dalje). Današnja lekcija govori o **tjelovježbi** . Mali kratki tekst na 10. strani vašeg udžbenika treba pročitati, te sve vježbe sa slika napraviti u serijama po 5 ponavljanja. I tako 2 puta. Možete i učitelju poslati jednu fotografiju neke od vježbi ( ako želite).

Učitelj

I za kraj poruka od naše knjižničarke tete Brigite.

Draga djeco,

uljepšajte slobodno vrijeme kod kuće i ublažite dosadu gledajući predstavu **Crvenkapica - tko se boji vuka još?** Radi se o predstavi koju je u ovim vremenima za vas pripremilo **Kazalište Tvornica lutaka.**

Možete je pronaći  i pogledati na linku <https://youtu.be/mRVZehC7aD8>

Preporučujem da to bude u društvu sa roditeljima. Nadam se da će vam izmamiti osmijeh.

Ukoliko vam se ova predstava svidjela ili neka od preporučenih, možete mi se javiti na mail [brigita.mravicic@skole.hr](mailto:brigita.mravicic@skole.hr)

Također možete mi poslati svoj crtež o predstavi: što vam se u njoj svidjelo, što vam je bilo najsmješnije? Je li vam draža predstava ili priča o Crvenkapici koju ste čitali za lektiru? Zbog čega?

Nadam se da ću vas nagovoriti da je pogledate nakon što pročitate što su o njoj napisali:

***Jesmo li se ikada pitali kako se osjećao vuk u priči o Crvenkapici? Je li on uistinu zlikovac koji tjera strah u kosti generacijama unatrag? Zašto je pojeo baku i Crvenkapicu i je li ih uopće pojeo ili su to samo priče kojima su roditelji plašili djecu kako ne bi previše odlutala u nepoznat svijet? Netko je u toj priči morao biti krivac. Kazalište Tvornica lutaka na duhovit način izvrće priču i postavlja sporedni lik u glavni. Vuk Gubbio zapravo je dobroćudni vučić koji ne voli jesti meso i koji je zbog toga protjeran iz svog čopora. Na putu susreće Crvenkapicu i tu avantura za djecu počinje.***

Zauzmite ugodno mjesto za gledanje i uživajte!

                                                                                      vaša knjižničarka Brigita